Kyk: ‘Vuurbal’ eintlik net stukke van Russiese vuurpylSkermskoot uit een van die videos. Iets wat lyk soos ŉ vlieënde vuurbal wat Sondagaand oor gedeeltes van Gauteng te sien was, het Suid-Afrikaners aan die wonder gehad oor wat presies dié vreemde voorwerp kan wees. Inwoners aan die Oos-Rand, Sandton en Pretoria het hulle tot sosiale media gewend om beeldmateriaal van die verskynsel te deel en gewoner of dit moontlik ŉ meteoriet kan wees. Dr. Daniel Cunnama, sterrekundige verbonde aan die Suid-Afrikaanse Astronomiese Sterrewag, het egter Maandag aan Maroela Media bevestig dat die gloeiende voorwerp in die hemelruim van ŉ Russiese vuurpyl afkomstig is. In verskeie video’s wat geplaas is, kan daar gesien word hoe ŉ helder vuurbal vinnig deur die lug trek voordat dit sekondes later verdwyn soos dit vermoedelik uitbrand. Party video’s wys hoe die voorwerp opbreek voordat dit uitbrand. Die verskynsel het net enkele sekondes geduur. “Die voorwerp is reeds geïdentifiseer as ŉ gedeelte van ŉ Russiese vuurpyl wat gebruik is vir die Progress MS-20-sending,” sê Cunnama. “Die sending behels dat vuurpyle met voorraad die ruimte ingestuur word om voorraad op die internasionale ruimtestasie aan te vul.” Die vuurpyl vervoer byna 600 kg se brandstof om die ruimtestasie se voorrade aan te vul, 420 liter water in tenks, 40 kg saamgeperste stikstof en byna 1 500 kg ander benodighede, volgens Russian Space Web. Die vuurpyl is reeds Vrydag in Kazakhstan gelanseer. Die ruimtevaartmaatskappy Baikonur Cosmodrome verhuur dié lanseringsgebied aan Rusland. Dit is nie duidelik hoeveel bemanningslede aan boord is nie. Volgens Cunnama breek daar dikwels gedeeltes van ŉ vuurpyl af wanneer dit gelanseer word, en is dit in hierdie geval nie ŉ uitsondering nie. “Tydens lansering kom die eerste fase van die vuurpyl, wat slegs nodig is vir lansering, gewoonlik terug aarde toe om so daarvan ontslae te raak,” sê hy. “Daar word egter gemik om die puin oor die see te laat beland, maar dit gebeur nie altyd so nie.” Cunnama sê só ŉ verskynsel rig eintlik geen skade op aarde aan nie. “Die puin brand gewoonlik uit voordat dit die aarde bereik.” Seen in the east rand pic.twitter.com/x756EyxVHO — EB (@ebitelads) June 6, 2022 @tWeatherSA I also saw it from Eldorado park pic.twitter.com/u107clN2D3 — Laura-lee (@Lauracramford) June 6, 2022